Els estudiants de Burjassot ja poden sol·licitar les ajudes al transport públic
2025-07-24

La situació econòmica de les famílies de Burjassot que tenen fills realitzant estudis universitaris està sent molt difícil de superar a conseqüència de la crisi econòmica. Les retallades en les beques universitàries també influeixen en les dificultats per mantenir els elevats costos dels estudis, quan el lloc de la formació està fora de Burjassot. Atenent a aquesta necessitat, l’Ajuntament de Burjassot, a través de l’Institut de Cultura i Joventut, va a procedir a atendre la demanda d’estudiants empadronats a Burjassot i que necessiten desplaçar-se a centres d’estudis fora de la localitat, i tenen dificultats per pagar-se el transport públic en els seus desplaçaments. És una mesura de suport a les economies familiars més febles, una ajuda als estudiants universitaris de Burjassot i una mesura de suport a la utilització del transport públic.

Així, l’Institut Municipal de Cultura i Joventut de Burjassot ha presentat les bases per a la concessió d’Ajudes al Transport Públic, bons de metro, dins de la xarxa Metro Valencia de Ferrocarrils de la Generalitat Valenciana, als joves empadronats a Burjassot i que cursen estudis fora del terme municipal. L’IMCJB subvencionarà el 50% del preu total del bo, que estarà determinat pels imports establerts per la Xarxa de Ferrocarrils de la Generalitat Valenciana.

Les bases s’han publicat hui (23-02-2015) en el Butlletí Oficial de la Província. Per tant, els joves interessats podran sol·licitar les ajudes a partir de demà dimarts i durant els 15 dies naturals des de la publicació en el BOP. Els sol·licitants han d’haver nascut entre 1991 i 1999 i han d’acreditar que estan cursant, fora del municipi, estudis reglats tals com a mòduls professionals, Batxillerat Artístic, una carrera universitària o educació en el Conservatori de música.

Els estudiants interessats a sol·licitar les ajudes poden consultar les bases en la Seu Electrònica de l’IMCJB, allotjada en la web municipal, www.burjassot.org, i en el Tauló d’Edictes de la Casa de Cultura. Les sol·licituds es podran presentar, a partir de l’endemà a la data de publicació de les bases en el BOP, a través de la pròpia seu electrònica de l’IMCJB, o bé presencialment, en el Servei d’Informació de l’IMCJB, sol·licitat cita prèvia. Per a la valoració de les sol·licituds, una vegada acarada i verificada la documentació exigible que acredita el compliment de les condicions de la convocatòria, es puntuaran els ítems de cada sol·licitant d’acord amb els següents valors: nombre de germans i curs acadèmic. En cas que diversos expedients obtingueren la mateixa puntuació, s’aplicarà el criteri d’ordre de registre d’entrada de la sol·licitud, fins esgotar el pressupost disponible.

El termini màxim per resoldre i notificar la resolució del procediment no podrà excedir d’un mes, des de la publicació de la convocatòria en el BOP.